**ΠΡΑΚΤΙΚΗ ΑΣΚΗΣΗ**

**ΕΚΠΑΙΔΕΥΟΜΕΝΩΝ ΣΤΑ**

**ΠΑΝΕΠΙΣΤΗΜΙΑΚΑ ΚΕΝΤΡΑ ΕΠΙΜΟΡΦΩΣΗΣ (ΠΑΚΕ)**

**ΕΚΠΑΙΔΕΥΣΗ ΕΠΙΜΟΡΦΩΤΩΝ**

**ΠΛΑΝΟ ΠΑΡΑΤΗΡΗΣΗΣ ΔΙΔΑΣΚΑΛΙΑΣ ΣΤΟ ΚΣΕ**

**Νικόλαος Π. Κακλαμάνος**

Περιεχόμενα

[Πλάνο Παρατήρησης διδασκαλίας στο ΚΣΕ 3](#_Toc320347095)

[1. Θέμα της ενότητας 3](#_Toc320347096)

[2. Επίπεδο επιμορφούμενων 3](#_Toc320347097)

[3. Στόχοι 3](#_Toc320347098)

[4. Υλικοτεχνική υποδομή 4](#_Toc320347099)

[5. Οργάνωση του τμήματος 4](#_Toc320347100)

[6. Διδακτικές προσεγγίσεις και στρατηγικές 4](#_Toc320347101)

[7. Περιγραφή της διδακτικής διαδικασίας 5](#_Toc320347102)

[8. Ενδιαφέρον 5](#_Toc320347103)

[9. Συμπεράσματα 5](#_Toc320347104)

[10. Προτάσεις 6](#_Toc320347105)

# Πλάνο Παρατήρησης διδασκαλίας στο ΚΣΕ

## Θέμα της ενότητας

***Αναφέρετε το γνωστικό αντικείμενο της ενότητας, τη σχέση της με το ΑΠΣ και το υλικό του ΚΣΕ. Ποιες ήταν οι κυριότερες νέες γνώσεις που διαπραγματεύθηκε ο επιμορφωτής και οι επιμορφούμενοι;***

Κατά την ημέρα επίσκεψης (03/11/2011) και παρατήρησης της διδασκαλίας στο ΚΣΕ (ΕΠΑ.Λ. Γλυφάδας, Αθήνα, με επιμορφώτρια την κ. Γιακουμάτου Τερέζα), το γνωστικό αντικείμενο της ενότητας ήταν η παρουσίαση στους επιμορφούμενους του Διαδικτύου ως πηγής πληροφοριών και εκπαιδευτικών πόρων.

Η Ενότητα αυτή αφορούσε τη «Χρήση βασικών εργαλείων πληροφορικής, πολυμεσικών εργαλείων και του διαδικτύου. Εργαλεία και υπηρεσίες web 2.0 (Γ4 του ΑΠΣ για την επιμόρφωση των εκπαιδευτικών κλάδου ΠΕ02).

Οι κυριότερες νέες γνώσεις που πραγματεύθηκαν ο επιμορφωτής και οι επιμορφούμενοι ήταν

α) οι θεωρητικές αρχές αξιοποίησης του διαδικτύου στη διδασκαλία και τη μάθηση

β) η αξιοποίηση του διαδικτύου για την αποτελεσματική αναζήτηση και ανάκτηση πληροφοριών, η εκπαιδευτική τους αξιοποίηση και οι πρακτικές ορθής χρήσης τους (αξιοπιστία, πνευματικά δικαιώματα, netiquette)

## Επίπεδο επιμορφούμενων

***Ήταν προσαρμοσμένο το μάθημα στο επίπεδο των επιμορφούμενων; Διέκρινες διαφορετικά επίπεδα επιμορφούμενων ως προς την χρήση ΤΠΕ; Διέκρινες κάποιες παρανοήσεις από τους επιμορφούμενους;***

Το μάθημα ήταν προσαρμοσμένο στο επίπεδο των επιμορφούμενων και δεν παρατηρήθηκε το φαινόμενο κάποιοι να δείχνουν να μένουν πίσω και να μην μπορούν να ακολουθήσουν την υπόλοιπη ομάδα.

Αυτό ασφαλώς δεν σημαίνει ότι οι επιμορφούμενοι βρίσκονταν στο ίδιο επίπεδο ως προς τη χρήση ΤΠΕ. Απεναντίας, παρατηρήθηκε αισθητή διαφορά δεξιοτήτων ως προς τη χρήση ΤΠΕ. Οι διαφοροποιήσεις συνδέονται και ως ένα βαθμό ερμηνεύονται από την ανομοιομορφία στη σύνθεση της ομάδας (διαφορετικές ηλικίες, μεγάλες αποκλίσεις στα ενδιαφέροντα και διαφορές στην υπηρεσιακή κατάσταση και στη θέση στην ιεραρχία, καθώς στην ομάδα των επιμορφούμενων συμμετείχαν και δυο στελέχη εκπαίδευσης).

Σε κανένα σημείο όμως, δεν παρατηρήθηκαν παρανοήσεις από τους επιμορφούμενους καθώς κατά τη διάρκεια της παρουσίασης επεξηγούνταν "δύσβατα" σημεία και δίνονταν πρακτικές οδηγίες για την αξιοποίηση των παρεχόμενων πληροφοριών.

## Στόχοι

***Γράψτε ποιοι ήταν οι στόχοι της διδασκαλίας όλης της ενότητας***

Οι στόχοι της διδασκαλίας της ενότητας ήταν:

* η παροχή των απαραίτητων πληροφοριών αλλά και του μεθοδολογικού πλαισίου για την αναζήτηση πληροφοριών μέσα από μηχανές αναζήτησης. αρχειοκαταλόγους και εργαλεία μετα-αναζήτησης
* Η εκμάθηση βασικών τεχνικών για τη χρήση του Διαδικτύου ως πηγής πληροφοριών.
* Να αποκτήσουν κριτική στάση έναντι των πληροφοριών που ανακτώνται από το Διαδίκτυο και να μάθουν βασικές τεχνικές για τον έλεγχο της αξιοπιστίας τους.

## Υλικοτεχνική υποδομή

***Χρησιμοποιήθηκαν και επί πλέον ψηφιακοί πόροι εκτός από τους εγκατεστημένους στο ΚΣΕ;***

Χρησιμοποιήθηκαν μόνο οι ψηφιακοί πόροι που ήταν εγκατεστημένοι στο ΚΣΕ και δεν χρειάστηκαν επιπλέον ψηφιακοί πόροι. Τόσο η φύση της ενότητας που διδάχτηκε όσο και το είδος της παρουσίασης δικαιολογούν απολύτως αυτή την επιλογή.

## Οργάνωση του τμήματος

***Αναφέρετε πώς ήταν οργανωμένο το τμήμα κατά τη διάρκεια της διδακτικής διαδικασίας και αν συμμετείχαν οι επιμορφούμενοι στη χρήση των ψηφιακών πόρων.***

Κατά τη διάρκεια της διδακτικής διαδικασίας οι επιμορφούμενοι εργάζονταν στον προσωπικό τους υπολογιστή (στο εργαστήριο αντιστοιχούσε ένας υπολογιστής ανά επιμορφούμενο). Κατά τη διάρκεια του δίωρου, οι επιμορφούμενοι εργάστηκαν άλλοτε κατά δυάδες και άλλοτε ατομικά, ανάλογα με τις απαιτήσεις της κάθε δραστηριότητας.

Οι επιμορφούμενοι είχαν τη δυνατότητα πλήρους χρήσης των ψηφιακών πόρων που παρουσιάστηκαν από την επιμορφώτρια καθώς αυτοί ήταν προεγκατεστημένοι στην επιφάνεια εργασίας του υπολογιστή τους.

## Διδακτικές προσεγγίσεις και στρατηγικές

***Αναφέρετε και σχολιάστε τις βασικές διδακτικές προσεγγίσεις και τεχνικές που εφαρμόσθηκαν, τη σχέση τους με τις σύγχρονες θεωρίες για τη διδασκαλία σε αυτή τη γνωστική περιοχή και τις αρχές εκπαίδευσης ενηλίκων. Αιτιολογείστε.***

Κατά τη διάρκεια της διδασκαλίας η επιμορφώτρια χρησιμοποίησε τις παρακάτω τεχνικές:

1. **Εισήγηση,** στο πλαίσιο της οποίας παρουσιάστηκαν βασικές πτυχές της λειτουργίας των μηχανών αναζήτησης, καθώς και παραδείγματα αποτελεσματικής, σύνθετης αναζήτησης μαθησιακών πόρων στο διαδίκτυο. Αν και η συγκεκριμένη τεχνική συχνά "ενοχοποιείται", καθώς σ' αυτή ανιχνεύεται απήχηση συμπεριφοριστικών θεωριών για τη διδασκαλία, στη συγκεκριμένη περίπτωση ήταν απολύτως αναγκαία καθώς η επιμορφώτρια έπρεπε να παρουσιάσει και να εξηγήσει πτυχές της λειτουργίας των μηχανών αναζήτησης, να επιδείξει τεχνικές αναζήτησης και να διαλύσει μύθους΄, ώστε να δώσει το έναυσμα για πιο ενεργή εμπλοκή των επιμορφούμενων στη συνέχεια.

2. **Ενεργητική εμπλοκή των επιμορφούμενων:** Στη συνέχεια, οι επιμορφούμενοι κλήθηκαν να αναζητήσουν με δομημένο τρόπο συγκεκριμένους μαθησιακούς πόρους στο διαδίκτυο, να επισημάνουν τα διαφορετικά αποτελέσματα ανάλογα με τους όρους ή τους τελεστές αναζήτησης που χρησιμοποιήθηκαν και να πραγματοποιήσουν έλεγχο της αξιοπιστίας των αποτελεσμάτων τους.

Η τεχνική αυτή ενδείκνυται για ενήλικες και μάλιστα επαγγελματίες ( ας μην ξεχνάμε ότι η επιμόρφωση β΄ επιπέδου είναι ενδοϋπηρεσιακή, επαγγελματική επιμόρφωση), οι οποίοι έχουν συγκεκριμένες απαιτήσεις που υπαγορεύονται από την ανάγκη τους, να υπάρξουν ως αποτελεσματικότεροι επαγγελματίες στη σχολική τάξη. Η ενεργητική τους εμπλοκή διευρύνει τους γνωστικούς τους ορίζοντες, αναπτύσσει δεξιότητες και βοηθά να γίνουν κατανοητά σημεία της θεωρίας. Αντιθέτως, η συνεχής επανάληψη θεωρητικών μορφωμάτων, πέρα από την αναπόφευκτη κούραση που επιφέρει, δημιουργεί προβλήματα και στη συνοχή της ομάδας καθώς απομακρύνει τους επιμορφούμενους από το βασικό τους στόχο που δεν είναι άλλος από τη βελτίωση των επαγγελματικών τους πρακτικών.

## Περιγραφή της διδακτικής διαδικασίας

***Περιγράψτε με σαφήνεια την εισαγωγή και την εξέλιξη τη διδακτικής διαδικασίας, τις ενέργειες του επιμορφωτή, τη σχέση τους με τις ενέργειες των επιμορφούμενων, τις εκπαιδευτικές δραστηριότητες, τη συμμετοχή των επιμορφούμενων, τις δυσκολίες τους.***

Όπως αναφέρθηκε και στην προηγούμενη ενότητα, η επιμορφώτρια εισηγήθηκε στους επιμορφούμενους βασικά στοιχεία λειτουργίας των μηχανών αναζήτησης και του κομβικού τους ρόλο στη σύγχρονη εμπειρία πλοήγησης στο Διαδίκτυο.

Στη συνέχεια, ζήτησε από τους επιμορφούμενους να πραγματοποιήσουν αναζητήσεις συγκεκριμένων μαθησιακών πόρων και να συγκρίνουν τα αποτελέσματά τους σε συνάρτηση με τον τρόπο αναζήτησης, τους χρησιμοποιούμενους τελεστές, το εύρος της αναζήτησης, τις χρησιμοποιούμενες μηχανές κλπ.

Όπου υπήρχαν απορίες φρόντιζε να τις επιλύει, ενώ όπου αυτές είχαν ευρύτερο ενδιαφέρον φρόντιζε να δίνει διευκρινίσεις στην ολομέλεια και να επανέρχεται σε μεγαλύτερο βάθος σε στοιχεία της αρχικής εισήγησης.

Τέλος, ζήτησε από τους επιμορφούμενους να πραγματοποιήσουν αναζήτηση με σκοπό να ετοιμάσουν το πρωτογενές υλικό για ένα μάθημα της επιλογής τους, δραστηριότητα που τόνωσε το ενδιαφέρον της ομάδας και μετέφερε τη διδακτική διεργασία στο επίπεδο της πρακτικής εφαρμογής στο πεδίο των εκπαιδευτικών.

## Ενδιαφέρον

**Αναφέρετε και αιτιολογήστε αν υπήρχε ενδιαφέρον από τους επιμορφούμενους.**

Το ενδιαφέρον των επιμορφούμενων παρέμεινε αμείωτο καθ' όλη τη διάρκεια της συνάντησης, γεγονός που εκφράστηκε με τη συμμετοχή τους τόσο μέσα από τη διατύπωση αποριών όσο και στις ατομικές δραστηριότητες. Βασικός λόγος, η ενεργητική εμπλοκή των επιμορφούμενων στην εκπαιδευτική διαδικασία και η ένταξη της γνώσης σε αυθεντικό πλάισιο. Αξιοσημείωτο επίσης (και ασφαλώς όχι άσχετο με τη μεθοδολογία τη επιμόρφωσης) και το εξαιρετικό κλίμα της ομάδας παρά τις μεγάλες διαφορές των επιμορφούμενων ως προς την ηλικία, την εμπειρία, τις δεξιότητες στις ΤΠΕ, τα έτη υπηρεσίας και τη θέση στην εκπαιδευτική ιεραρχία.

## Συμπεράσματα

***Αναφέρετε και αιτιολογήστε, θετικά και προβληματικά στοιχεία. Συμπερασματικά πως πιστεύετε ότι υλοποιήθηκε η διδακτική διαδικασία;***

Από την παρακολούθηση προκύπτουν θετικά συμπεράσματα. Η εισήγηση ήταν αρκετά ενδιαφέρουσα και συνδύαζε τόσο τον εισαγωγικό χαρακτήρα, για τους επιμορφούμενους με λιγότερες δεξιότητες στις ΤΠΕ, όσο και τις εξειδικευμένες πληροφορίες για τους περισσότερο προχωρημένους. Από την άλλη πλευρά, οι δραστηριότητες των εποιμορφούμενων , ενταγμένων με την καθοδήγηση της επιμορφώτριας σε αυθεντικό μαθησιακό πλαίσιο, βοήθησαν να διατηρηθεί αμείωτο το ενδιαφέρον σ' όλη τη διάρκεια της συνάντησης.

Στα αξιοσημείωτα, το ενεργό ενδιαφέρον της επιμορφώτριας για την επίλυση των αποριών των επιμορφούμενων και την ένταξη της νέας γνώσης σε επίπεδο πρακτικής εφαρμογής, χρήσιμης για την καθημερινότητά τους στο σχολείο.

## Προτάσεις

***Διατυπώστε προτάσεις βελτίωσης της διδακτικής διαδικασίας, που θα τις εφαρμόζατε ως επιμορφωτής.***

Αν είχα κληθεί να εισηγηθώ την παραπάνω ενότητα, δύσκολα θα άλλαζα κάτι στα βασικά στοιχεία της διδασκαλίας που παρακολούθησα. Ο λόγος είναι ότι το μοντέλο της διδασκαλίας ήταν εξαιρετικά επιτυχημένο, τόσο ως προς την υλοποίηση των στόχων της, όσο και ως προς το αίσθημα ικανοποίησης που άφησε στους επιμορφούμενους. Επιμέρους βελτιώσεις στην πρακτική άσκηση (πχ μια μικρή μετατόπιση από τους αναζητούμενους μαθησιακούς πόρους που ήταν κυρίως κείμενα και σε άλλους ψηφιακούς πόρους, όπως οι εικόνες, το βίντεο κλπ, με σκοπό την παραγωγή ενός πολυτροπικού κειμένου) δεν μεταβάλλουν την αρχική εκτίμηση.